**Par Izpildu lietu reģistra pilnveidošanas pasākumu ietekmi uz tiesību normās ietverto mantas pārdošanas regulējumu**

 Informatīvais ziņojums sagatavots saskaņā ar Ministru kabineta 2014. gada 26. augusta sēdes protokola Nr. 45 54.§ 13. punktu, kurā Tieslietu ministrijai uzdots līdz 2014. gada 31. decembrim izvērtēt nepieciešamību saistībā ar elektronisko izsoļu sistēmas izveidi tiesas spriedumu izpildes un maksātnespējas procesā veikt izmaiņas normatīvajos aktos, lai nodrošinātu atbilstošu tiesisko regulējumu attiecībā uz citiem subjektiem, tai skaitā valsts pārvaldes iestādēm, kuras saskaņā ar normatīvajos aktos noteikto veic mantas pārdošanu, rīkojot izsoles saskaņā ar Civilprocesa likuma (turpmāk – CPL) vispārējiem noteikumiem, un nodrošināt atbilstošu normatīvo aktu izstrādi.

 Informatīvais ziņojums sagatavots sadarbībā ar Finanšu ministriju un Iekšlietu ministriju.

Atbilstoši ar Ministru kabineta 2014. gada 7. aprīļa rīkojumu Nr. 151 apstiprinātā Valdības rīcības plāna Deklarācijas par Laimdotas Straujumas vadītā Ministru kabineta iecerēto darbību īstenošanai 118.2. punktā Tieslietu ministrijai ietvertajam uzdevumam izstrādāt un iesniegt izskatīšanai Ministru kabinetā informatīvo ziņojumu par vienota elektronisko izsoļu modeļa ieviešanas iespējām, lai nodrošinātu godīgas konkurences veidošanos izsoles dalībnieku vidū un vienkāršotu izsoles procesu, padarot to pieejamāku un ekonomiskāku, 2014. gada 26 augustā Ministru kabinetā izskatīts Tieslietu ministrijas sagatavotais informatīvais ziņojums „Par Izpildu lietu reģistra pilnveidošanu elektroniskajā vidē” (turpmāk - Ziņojums). Izskatot Ziņojumu, Ministru kabinets atbalstīja elektronisko izsoļu sistēmas ieviešanu spriedumu izpildes procesā un maksātnespējas procesā attiecībā uz parādniekam piederošu nekustamu īpašumu.

Vispārējais piespiedu izsoles procedūras regulējums, tai skaitā kārtība, kādā īstenojams piespiedu izpildes līdzeklis – piedziņas vēršana uz parādnieka nekustamo īpašumu, to pārdodot, iekļauts CPL un attiecināms gan uz zvērinātiem tiesu izpildītājiem spriedumu izpildes procesā, gan uz maksātnespējas procesa administratoriem maksātnespējas procesā.

Ziņojumā ietvertais risinājums paredz elektroniskā formā organizētu nekustamā īpašumā izsoļu ieviešanu gan spriedumu izpildes procesā, gan maksātnespējas procesā, izveidojot minētajiem procesiem patstāvīgu vienotu elektronisko izsoļu funkcionalitāti, kas tiks integrēta Izpildu lietu reģistra sistēmā kā atsevišķs minētās sistēmas modulis. Tādējādi piedāvātais risinājums neskar citu subjektu, tai skaitā to valsts pārvaldes iestāžu, kuras, pildot valsts pārvaldes uzdevumus, saskaņā ar normatīvajiem aktiem rīko izsoles (piemēram, Valsts ieņēmumu dienests, Nodrošinājuma valsts aģentūra), tiesības organizēt izsoles un nav saistīts ar citiem paralēli īstenotiem projektiem preču pirkšanas un iepirkumu procedūras organizēšanai elektroniskā vidē.

Tajā pašā laikā CPL paredzētos noteikumus, kādā tiek nodrošināta parādniekam piederošas mantas pārdošana, piemēro ne vien zvērināti tiesu izpildītāji un maksātnespējas procesa administratori, bet arī citi subjekti, tai skaitā valsts pārvaldes iestādes, kuras saskaņā ar normatīvajos aktos noteikto veic mantas pārdošanu, rīkojot izsoles. Atsauce uz CPL noteikto kārtību kā regulējumu, kādā nodrošināma mantas pārdošana izsolē, ietverta:

* Ministru kabineta 2013. gada 26. novembra noteikumos Nr. 1354 „Kārtība,kādā veicama valstij piekritīgās mantas uzskaite, novērtēšana, realizācija, nodošana bez maksas, iznīcināšana un realizācijas ieņēmumu ieskaitīšana valsts budžetā” (turpmāk – Ministru kabineta noteikumi Nr.1354);
* Ministru kabineta 2010. gada 7. decembra noteikumos Nr. 1098 „Noteikumi par rīcību ar administratīvo pārkāpumu lietās izņemto mantu un dokumentiem” (turpmāk – Ministru kabineta noteikumi Nr. 1098);
* Ministru kabineta 2011. gada 27. decembra noteikumos Nr. 1025 „Noteikumi par rīcību ar lietiskajiem pierādījumiem un arestēto mantu” (turpmāk – Ministru kabineta noteikumi Nr. 1025);
* Likumā „Par sabiedriskajām organizācijām un to apvienībām”.

Finanšu ministrija, izvērtējot plānotās izmaiņas CPL attiecībā uz kārtību nekustamā īpašuma izsoles organizēšanai, ir norādījusi, ka likuma „Par [Valsts ieņēmumu dienestu](http://likumi.lv/ta/id/59902-par-valsts-ienemumu-dienestu)” 8. panta 3. punkts paredz Valsts ieņēmumu dienesta uzdevumus nodokļu (nodevu) administrēšanā, tai skaitā, uzskaitīt valstij piekritīgo mantu, nodrošināt kontroli par tās novērtēšanu, realizāciju, nodošanu bez maksas, iznīcināšanu un ieņēmumu iemaksu valsts budžetā. Atbilstoši **Ministru kabineta noteikumu Nr. 1354**, kas izdoti saskaņā ar likuma „Par Valsts ieņēmumu dienestu” 8. panta 3. punktu, V nodaļā ietvertajam regulējumam Valsts ieņēmumu dienests veic valstij piekritīgā nekustamā īpašuma, kas tiek uzskaitīts Ministru kabineta noteikumu Nr. 1354 2. punktā noteiktajos gadījumos, nodošanu bez maksas:

* saskaņā ar likumu „Par valsts un pašvaldību dzīvojamo māju privatizāciju” vai Publiskas personas mantas atsavināšanas likumu privatizācijai vai atsavināšanai nododamās valstij piekritīgās dzīvojamās mājas, dzīvokļu īpašumu, valstij piederošās kopīpašuma daļas valsts un kādas citas personas kopīpašumā esošajās viendzīvokļa dzīvojamās mājās vai dzīvokļu īpašumos – attiecīgajai pašvaldībai īpašumā, pamatojoties uz Ministru kabineta rīkojumu, bet, ja mēneša laikā pēc Valsts ieņēmumu dienesta informācijas saņemšanas attiecīgā pašvaldības dome nav pieņēmusi lēmumu vai atsakās pārņemt, – valsts akciju sabiedrībai „Privatizācijas aģentūra” valdījumā, pamatojoties uz Ministru kabineta rīkojumu;
* valstij piekritīgo valsts meža zemi – Vides aizsardzības un reģionālās attīstības ministrijas vai Zemkopības ministrijas valdījumā, ja zemi saskaņā ar likumu „Par valsts un pašvaldību zemes īpašuma tiesībām un to nostiprināšanu zemesgrāmatās” ieraksta zemesgrāmatā uz valsts vārda minēto ministriju personā;
* valstij piekritīgo ostu, transporta un sakaru komunikāciju infrastruktūras zemi – Satiksmes ministrijas valdījumā, ja zemi saskaņā ar likumu „Par valsts un pašvaldību zemes īpašuma tiesībām un to nostiprināšanu zemesgrāmatās” ieraksta zemesgrāmatā uz valsts vārda minētās ministrijas personā;
* zemnieku saimniecību neapbūvētu zemi lauku apvidos – attiecīgajai pašvaldībai īpašumā, pamatojoties uz Ministru kabineta rīkojumu;
* valstij piekritīgu energoapgādes objektu (tai skaitā nekustamo īpašumu, kas nepieciešams valsts akciju sabiedrības „Latvenergo” koncernā ietilpstošo kapitālsabiedrību komercdarbības veikšanai) – Ekonomikas ministrijas valdījumā;
* valstij piekritīgo nekustamo īpašumu, par kuru Valsts un pašvaldību īpašumu privatizācijas un privatizācijas sertifikātu izmantošanas pabeigšanas likuma [5.](http://likumi.lv/ta/id/34595-par-valsts-un-pasvaldibu-zemes-ipasuma-tiesibam-un-to-nostiprinasanu-zemesgramatas#p5)pantā noteiktajā kārtībā ir iesniegts privatizācijas ierosinājums un Ministru kabinets nav pieņēmis lēmumu par nekustamā īpašuma nodošanu privatizācijai vai atteikumu nodot privatizācijai, – valsts akciju sabiedrības „Privatizācijas aģentūra” valdījumā;
* pārējos gadījumos valstij piekritīgo nekustamo īpašumu nodod Finanšu ministrijas valdījumā un valsts akciju sabiedrības „Valsts nekustamie īpašumi” pārvaldīšanā.

Ņemot vērā minēto, Finanšu ministrija norāda, ka Valsts ieņēmumu dienesta kompetencē neietilpst valstij piekritīgo nekustamo īpašumu pārdošana izsolē un tās organizēšana atbilstoši CPL 73.nodaļā „Piedziņas vēršana uz nekustamo īpašumu” noteiktajiem norādījumiem.

Saskaņā ar Ministru kabineta noteikumu Nr.1354 26.punktu Valsts ieņēmumu dienests nodrošina kustamas mantas realizāciju un gadījumos, ja valstij piekritīgās mantas vērtība pārsniedz 14 228 *euro*, Valsts ieņēmumu dienests mantu realizē izsolē atbilstoši CPL minētajiem vispārīgajiem nosacījumiem. Izsoles organizēšanai Valsts ieņēmumu dienests slēdz līgumu ar komersantu.

Ņemot vērā minēto, kā arī plānotās izmaiņas CPL attiecībā uz kārtību nekustamā īpašuma izsoles organizēšanai, grozījumi Ministru kabineta noteikumos Nr. 1354 nav nepieciešami.

Saskaņā ar **Ministru kabineta noteikumu Nr. 1098** 52.2. apakšpunktu Nodrošinājuma valsts aģentūra izņemto mantu realizē izsolē, kuru organizē *saskaņā ar* [CPL](http://likumi.lv/doc.php?id=50500) vispārējiem noteikumiem. Izsoli obligāti rīko, ja realizējamās izņemtās mantas kopējā vērtība pārsniedz 7114,36 *euro*. Šis nosacījums neattiecas uz izņemto mantu, kas ātri bojājas.

Atbilstoši Iekšlietu ministrijas sniegtajai informācijai, Ministru kabineta noteikumi Nr. 1098 attiecināmi vienīgi uz Nodrošinājuma valsts aģentūras rīcību ar kustamo mantu. Lai būtu tiesisks pamats jebkāda veida mantas izņemšanai administratīvā pārkāpuma lietas ietvaros, to atbilstoši Latvijas Administratīvo pārkāpuma kodeksa 257. panta pirmajā daļā noteiktajam ir jāatzīst par administratīvā pārkāpuma priekšmetu vai izdarīšanas rīku. Saskaņā ar Iekšlietu ministrijas sniegto viedokli, nav tādu administratīvu pārkāpumu, kuru ietvaros nekustamais īpašums varētu tikt atzīts par pārkāpuma priekšmetu vai izdarīšanas rīku. Ņemot vērā minēto, kā arī plānotās izmaiņas CPL attiecībā uz kārtību nekustamā īpašuma izsoles organizēšanai, grozījumi Ministru kabineta noteikumos Nr. 1098 nav nepieciešami.

 Atbilstoši **Ministru kabineta noteikumu Nr. 1025** 22.3. apakšpunktam lietisko pierādījumu Nodrošinājuma valsts aģentūra realizē izsolē, kuru organizē saskaņā ar [CPL](http://likumi.lv/ta/id/50500-civilprocesa-likums) vispārējiem noteikumiem. Izsoles rīkošana ir obligāta, ja realizējamā lietiskā pierādījuma kopējā vērtība pārsniedz 7114,36 *euro*. Šis nosacījums neattiecas uz lietisko pierādījumu, kas ātri bojājas. Minētā norma attiecināma vienīgi uz Nodrošinājuma valsts aģentūras rīcību ar kustamo mantu.

 Savukārt, saskaņā ar Ministru kabineta noteikumu Nr. 1025 64. punktu, ja arests kriminālprocesā uzlikts mantai, kas ir nekustamais īpašums un to nevar atstāt glabāšanā tās īpašniekam vai lietotājam, viņa ģimenes loceklim vai citai fiziskai vai juridiskai persona, to procesa virzītājs nodod glabāšanā (aizsardzībā) attiecīgajai pašvaldībai, kuras teritorijā tā atrodas. Atbilstoši Iekšlietu ministrijas sniegtajai informācijai saistībā ar plānotajām izmaiņām CPL attiecībā uz kārtību nekustamā īpašuma izsoles organizēšanai grozījumi Ministru kabineta noteikumos Nr. 1025 nav nepieciešami.

**Likuma „Par sabiedriskajām organizācijām un to apvienībām”** 38. panta otrā daļa noteic, ka, likvidējot sabiedrisku organizāciju vai to apvienību, ja kreditoru prasījumu apmierināšanai naudas līdzekļu nepietiek, likvidators sabiedriskās organizācijas vai sabiedrisko organizāciju apvienības mantu pārdod izsolē atbilstoši CPL noteikumiem par tiesas sprieduma izpildi. Nekustamā īpašuma izsoles aktu apstiprina tiesa. Likvidatorus ieceļ tiesa, pieņemot nolēmumu par sabiedriskās organizācijas vai sabiedrisko organizāciju apvienības darbības izbeigšanu. Par likvidatoru var tikt iecelts kāds no likvidējamās organizācijas dalībniekiem (amatpersonām) kā arī jebkura cita rīcībspējīga persona.

2004. gada 1. aprīlī tika uzsākta biedrību un nodibinājumu reforma, kuru regulēja Biedrību un nodibinājumu likums un Biedrību un nodibinājumu likuma spēkā stāšanās kārtības likums. Reforma paredzēja Latvijā reģistrētu sabiedrisko organizāciju iedalījumu biedrībās un nodibinājumos, kā arī kārtību, kādā esošās sabiedriskās organizācijas pārreģistrējamas biedrību un nodibinājumu reģistrā. Atbilstoši minētā likuma 7. panta otrajai daļai biedrību un nodibinājumu reģistrā ierakstītajiem subjektiem ar ierakstīšanas brīdi piemēro Biedrību un nodibinājumu likuma noteikumus. Šobrīd likums „Par sabiedriskajām organizācijām un to apvienībām” tikpat kā vairs netiek piemērots. Sabiedrisko organizāciju darbību reglamentē citi atsevišķi likumi, piemēram, Biedrību un nodibinājumu likums, likums „Par politiskajām partijām”.

Tādējādi likums „Par sabiedriskajām organizācijām un to apvienībām” tiek piemērots attiecībā tikai uz profesionālajām radošajām organizācijām tiktāl, ciktāl tas nav pretrunā ar citiem normatīvajiem aktiem. Turklāt, pamatojoties uz „Biedrību un nodibinājumu likuma spēkā stāšanās kārtības likuma” pārejas noteikumu 3. punktu (stājās spēkā 2004. gada 19. februārī), līdz attiecīgo likumu pieņemšanai tām biedrībām un nodibinājumiem, par kuriem pārveidotas profesionālās radošās organizācijas un to apvienības, kā arī sporta sabiedriskās organizācijas un to apvienības, piemēro likuma „Par sabiedriskajām organizācijām un to apvienībām” [57.1](http://likumi.lv/doc.php?id=83922#p57.1)– [57.5 pantu](http://likumi.lv/doc.php?id=83922#p57.5), [58. panta](http://likumi.lv/doc.php?id=83922#p58) trešo daļu un [60. pantu](http://likumi.lv/doc.php?id=83922#p60). Tādējādi secināms, ka likuma „Par sabiedriskajām organizācijām un to apvienībām” normas, kas nosaka šādas organizācijas darbības apturēšanu un izbeigšanu, nav piemērojamas un minēto jautājumu regulē Biedrību un nodibinājumu likums, kas biedrības darbības izbeigšanās un likvidācijas gadījumā neparedz biedrības mantas pārdošanas procesu organizēt atbilstoši CPL noteikumiem par tiesas sprieduma izpildi.

Ņemot vērā minēto, kā arī plānotās izmaiņas CPL attiecībā uz kārtību nekustamā īpašuma izsoles organizēšanai, grozījumi likumā „Par sabiedriskajām organizācijām un to apvienībām” nav nepieciešami.

Tādējādi Tieslietu ministrija atbilstoši Ministru kabineta 2014. gada 26. augusta sēdes protokola Nr. 45 54.§ 13. punktā dotajam uzdevumam ir izvērtējusi nepieciešamību saistībā ar elektronisko izsoļu sistēmas izveidi tiesas spriedumu izpildes un maksātnespējas procesā veikt izmaiņas normatīvajos aktos, lai nodrošinātu atbilstošu tiesisko regulējumu attiecībā uz citiem subjektiem, tai skaitā valsts pārvaldes iestādēm, kuras saskaņā ar normatīvajos aktos noteikto veic mantas pārdošanu, rīkojot izsoles saskaņā ar CPL vispārējiem noteikumiem, un secinājusi, ka **grozījumu veikšana normatīvajos aktos nav nepieciešama** **un ar elektronisko izsoļu sistēmas izveidi tiesas spriedumu izpildes un maksātnespējas procesā netiks kavēta citām institūcijām un subjektiem normatīvajos aktos noteikto funkciju izpilde**.

Tieslietu ministrs Dz. Rasnačs

11.12.2014. 15:35

1668

E.Timpare

67036829, Evija.Timpare@tm.gov.lv